Blogi: Tapio Puolimatka, to 07.03.2019 00:05
Keskeinen vaaliteemani voidaan konkretisoida kysymyksellä: Hyväksytkö, että lapsesi voidaan ottaa sinulta pois, jos vastustat hänen sukupuolenvaihdostaan?
Jos et hyväksy, liity kanssani vastustamaan Setan ja Trasekin ajamaa ”itsemääräämisoikeuteen” perustuvaa translakiehdotusta, jonka mukaan translaista ”on poistettava vaatimus lääketieteellisestä prosessista ja psykiatrisesta arviosta juridisen sukupuolen korjaamisen ehtona” ja sukupuolen korjaamisten ”on tultava mahdolliseksi kaiken ikäisille” (http://translaki.fi/translaki/tavoitteemme/).
Trasekin mukaan 15-vuotiaat saisivat itse määrätä oman juridisen sukupuolensa, ja alle 15-vuotiaatkin vanhempien luvalla. Jos vanhemmat kieltäytyvät, voidaan turvautua ”lastensuojelullisiin toimenpiteisiin” (trasek.fi), eli ääritapauksessa lapsi voidaan jopa ottaa huostaan, ja lapsi voi vaihtaa juridisen sukupuolensa sosiaaliviranomaisten luvalla. Tällaisen lain pohjalta on jo useita lapsia otettu pois vanhemmiltaan maissa, joissa laki on voimassa.
Kyseessä on ideologinen hyökkäys perhettä, vanhempien kasvatusoikeuksia ja lasten hyvinvointia vastaan: alaikäinen ei saa ostaa tupakkaa, mutta hänelle sallittaisiin sukupuolenkorjaushoidot, jotka estävät häntä koskaan saamasta omia lapsia ja tekevät hänestä jatkuvaa hoitoa tarvitsevan potilaan eliniäkseen.
Lakiehdotus altistaa nuoret terveydelle vaarallisille hoidoille, joiden pitkäaikaisvaikutuksia ei ole tutkittu. Yhä useampi transhoitoja saanut ihminen on julkisesti kertonut katuvansa niiden hänessä tuottamia muutoksia. Hoitojen vaikutukset ovat kuitenkin peruuttamattomia. Hoitoja katuvan ihmisen tuntemuksista saa kuvan Sametti-nimimerkillä esiintyvän nuoren naisen YouTube -videosta: Ulostulo: Tältä näyttää transhoitoja katuva ihminen https://www.youtube.com/watch?v=DDMl_pyMIVg
Toteutuessaan ”itsemääräämisoikeuteen” perustuva translakiehdotus vie yhteiskuntaa totalitaristiseen suuntaan. Se poistaa vanhemmilta oikeuden ohjata lapsiaan päätöksissä, joita lapset ovat vielä epäkypsiä tekemään. Helmikuussa 2019 Brittiläisen Kolumbian korkein oikeus päätti, etteivät vanhemmat voi estää 14-vuotiasta tytärtään saamasta testosteronihoitoja. Oikeuden mukaan vanhemmat syyllistyvät ”perheväkivaltaan”, jos he nimittävät tytärtään tytöksi tai kutsuvat häntä hänen alkuperäisellä nimellään. https://thefederalist.com/2019/03/01/canadian-court-rules-parents-cant-stop-14-year-old-taking-trans-hormones/
Vaaliteemani voidaan kiteyttää seuraaviin väitteisiin:
Translakia ei saa käyttää välineenä hyökätä vanhempien kasvatusoikeutta vastaan. On torjuttava pyrkimykset muuttaa translaki niin, että alaikäisen lapsensa sukupuolenvaihdosta vastustavilta vanhemmilta voidaan ottaa lapsi huostaan, kuten on nyt jo käynyt ainakin yhdelle suomalaiselle perheelle Espanjassa (orkideavalkoinen.blogspot.com) ja monille muille perheille muualla maailmassa.
Turvapaikkapolitiikka on kohdennettava vainottuihin vähemmistöihin. Naiset ja lapset on asetettava nuorten miesten edelle. Muslimimaissa vainottuja kristittyjä on otettava kiintiöpakolaisten joukkoon pakolaisleirien ulkopuoleltakin, jos he eivät uskalla tulla leireille. Turvapaikkapolitiikka on kehitettävä sellaiseksi, että elintasopakolaiset eivät voisi sitä väärinkäyttää. Lapsia ja naisia vastaan tehtyihin vakaviin rikoksiin syyllistyneet maahanmuuttajat on karkotettava maasta rangaistuksen kärsittyään.
Julkista rahaa ei tule käyttää lasten elämän tuhoamiseen abortissa, vaan sitä tulee käyttää tukemaan perheiden lasten saamista. Naisen ja miehen avioliittoinstituutio on yhteiskunnassa asetettava ihanteeksi ja erityisen tuen kohteeksi, koska se ainoastaan kunnioittaa lapsen oikeutta isään ja äitiin.
Jos nämä periaatteet ovat sinulle tärkeitä ja haluat, että niitä puolustetaan eduskunnassa, olen valmis puolustamaan niitä sinun edustajanasi. Jos haluat antaa palautetta tai liittyä tukiryhmään, kirjoita [email protected]. Vastaan mielelläni kysymyksiisi.
Näitä teesejä on tarkemmin perusteltu kotisivuillani: www.tapiopuolimatka.net sekä pian ilmestyvässä kirjassani Sukupuoli muutoksessa.
Jos haluat tukea kampanjaani, voit antaa tukesi kristillisdemokraattien Keski-Suomen piirin tilille FI38 5275 0620 0450 85 viitenumero 10375
Tapio Puolimatka to 07.03. 00:05
ti 09.07.2019 22:18 Blogit